POSTLEVERING: 
Som altid med Post Danmark er det ikke til at regne med, at ens pakke er klar til afhentning, når track & trace siger det modsatte. 

I går forsøgte de at aflevere min pakke på det vanligt håbløse tidspunkt. kl. normal arbejdstid, og derfor var jeg naturligvis ikke hjemme. Track & trace fortæller mig så, at pakken ligger på det nærmeste postkontor et kvarter senere end pakken er sat til at blive kørt ud fra distributionscentret. Det kan man jo kun være imponeret af, men klog af skade valgte jeg alligevel at vente til i dag for at afhente pakken. 

En halv time efter postkontoret åbnede i dag, lørdag, var pakken ikke klar til afhentning. Og dagens leverance af pakker var endnu ikke ordnet, så jeg som kunde var altså gået forgæves. Ekspedienten sagde, jeg kunne prøve igen tæt på lukketid, så var de nok klar med dagens pakker. Den lader vi lige stå lidt. 

Tidligere har dette postkontor, som ligger i en grønthandel der har længere åbent end postkontoret selv, lovet, at man kan afhente pakker udenfor deres åbningstid. Dette ville jeg sikre mig også var tilfældet denne gang - men det var det så ikke, da grønthandlerens personale ikke var uddannet til det. Om ikke andet undgik jeg igen-igen at gå forgæves, men altså endnu et tomt løfte fra Post Danmarks side. 

Dette er på ingen måde en enlig svale, og jeg er godt og grundigt træt af Post Danmarks evige fejlrate og mangel på initiativer omkring at gøre noget ved det. 

KLAGER
Når jeg klager får jeg særdeles ubrugelige svar tilbage eller luftige ting som at de vil de tage til efterretning. Især ved telefonisk henvendelse får man blot en forkølet servicemedarbejder i røret, som blot siger "rundstyk, det var ikke med vanille" og at han ikke kan gøre noget ved det. Hvorfor er der så en klagelinie?
Ved e-mail-korrespondance kan man ikke regne med at få noget svar, og igen er det denne ubrugelige tilbagemelding, der ikke løser mit problem. 

PAKKEBOKSEN
I reklamerne fortæller Post Danmark, at man som kunde kan både hente og sende pakker fra Pakkeboksen. Netop afsending var hvad jeg ville forsøge i december, igen med stor skuffelse til følge. 

Af de tre valgmuligheder på skærmen valgte jeg Afsende. Maskinen bad mig herefter scanne en stregkode på en pakkelabel, som jeg ikke havde med, og ikke kunne købe i maskinen. Det på trods af, der altså både er en dankortautomat indbygget og ikke mindst en pakkelabelprinter (det er nemlig muligt at få printet bestilte pakkelabels, men mere om det senere).

Jeg trykker derfor på hjælpeknappen, hvor jeg får en servicemedarbejder i røret. Han var ikke klar over, man ikke kunne købe pakkelabels i automaten - den lader vi også stå lidt. 
Og videre: han anbefaler mig at købe en pakkelabel via Post Danmarks app, hvilket jeg forsøger. Efter at have klikket mig igennem en ulogisk brugerflade når jeg frem til betalingen. Her taster jeg mine kortinformationer ind og får besked om, at betalingen er igang med at blive gennemført - afbrudt af en fejlmelding. Herefter aner jeg ikke, om min ordre er gået igennem, om pengene er trukket eller hvad der sker. Fejlmeddelelsen lukker i løbet af et kort øjeblik. 

Godt, jeg prøver postdanmark.dk. Igen en ulogisk start på købet: netbutik giver mig mulighed for at købe julemærker, Køb Online lokker med nogle postkort og skriver med småt, at jeg også kan købe pakkelabels. 

Jeg gennemfører de mange indtastninger herefter og får gennemført min betaling. Hjemmesiden melder, ordren er gået igennem og jeg ved igen ikke mere her fra. Der kommer ingen bekræftelses-e-mail, der kommer ingen sms om f.eks. en form for kode, hvormed jeg kan printe min pakkelabel i Pakkeboksen. Jeg ved ingenting. 

En uges tid efter min bestilling modtager jeg med posten så pakkelablen, der nu er ubrugelig for mig. Derfor henvender jeg mig til kundeservice om, at jeg vil have mine penge tilbage, hvilket nu er en tre uger siden, og jeg venter stadigvæk på svar.

GENERELT
Alt i alt mener jeg, at virksomheder skal undgå at bruge Post Danmark. Efter monopolet et ophævet findes der meget mere kompetente og stabile services.